Nieu-Seeland Rugby

Nieu-Seeland Rugby (Engels: New Zealand Rugby, afgekort “NZR”) is die bestuursliggaam wat rugby in Nieu-Seeland beheer. NZR is by Wêreldrugby geaffilieer en organiseer verskeie nasionale spanne, insluitend Nieu-Seeland se nasionale seniormansrugbyspan (die All Blacks), vroue en jeug. Dit is op 16 April 1892 as die Nieu-Seelandse Rugbyvoetbalunie (New Zealand Rugby Football Union, NZRFU), 12 jaar ná die eerste provinsiale rugbyunies in Nieu-Seeland, gestig. In 1949 is dit geaffilieer by die Internasionale Rugbyraad, nou bekend as Wêreldrugby, die wêreldwye beheerliggaam van rugby. Dit het in 2006 die woord “Voetbal” uit sy naam geskrap. Die handelsnaam New Zealand Rugby is in 2013 goedgekeur. Dit is wettiglik ’n geregistreerde vereniging met die naam New Zealand Rugby Union Incorporated. Hulle bestuur saam met die Argentynse Rugbyunie, Rugby Australia en die Suid-Afrikaanse Rugbyunie as ’n gesamentlike onderneming SANZAAR, die beheerliggaam van beide Superrugby en Die Rugbykampioenskap, die vernaamste rugbytoernooie in die Suidelike Halfrond. Die NZR hou ook toesig oor Sewesrugby in Nieu-Seeland en aangesien dit ’n Olimpiese sportsoort is, werk hulle met die Nieu-Seelandse Nasionale Olimpiese Komitee saam. Nieu-Seeland Rugby het reeds belangrike toernooie soos die Rugbywêreldbeker 1987 (saam met Australië) en die Rugbywêreldbeker 2011 aangebied.

Die organisasie se hoofdoelstellings, soos daargestel in die NZR se grondwet, is om rugby in die hele Nieu-Seeland te bevorder en te ontwikkel; die reëling en deelname aan wedstryde en toere in Nieu-Seeland en oorsee; die verteenwoordiging van Nieu-Seeland by Wêreldrugby; Nieu-Seelandse verteenwoordigende spanne saam te stel en te bestuur; en die aanmoediging van deelname aan die sport. NZR se hoofkantoor is geleë in Wellington, met ’n kantoor in Auckland.

Naas die amptelike nasionale span roep NZR ook ander keurspanne byeen. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting. Die talentvolste spelers op skoolvlak word vir die skoolspan NZ Schools gekeur. Die volgende vlak op pad na die nasionale span All Blacks is die o/20-nasionale span wat aan die Wêreldrugby o/20-kampioenskap deelneem. Naas hierdie span vir ’n bepaalde ouderdomsgroep hou NZR ook toesig oor spanne wat volgens spesiale kriteria saamgestel word. Die Junior All Blacks is, ten spyte van hul naam, geen nasionale span vir jongmense nie, maar die tweede span vir opkomende (toekomstige) All Blacks. Tydens toere van ander spanne deur Nieu-Seeland speel die besoekers gewoonlik ook teen die Nieu-Seeland Māori. ’n Speler moet oor ’n Māori-afkoms beskik om vir hierdie span in aanmerking te kan kom. Die span Heartland XV bestaan uit amateurspelers. Die All Blacks Sevens is die Nieu-Seelandse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker, Olimpiese Somerspele en Statebondspele deel.

Op ’n nasionale vlak is klubs net in ’n plaaslike opsig belangrik. Die 26 plaaslike beheerliggame (17 op die Noordeiland en nege op die Suideiland), wat elkeen met ’n keurspan aan die professionele liga, die Mitre 10-beker, of die semi-professionele Heartland-kampioenskap deelneem, is belangriker. Bo die nasionale kampioenskap word jaarliks saam met spanne uit Australië, Suid-Afrika en Argentinië die internasionale Superrugbytoernooi uitgespeel. Aangesien die seisoene min oorvleuel word talle spelers in al drie ligas ingespan.

Volgens NZR se beginsels moet ’n speler vir ’n plaaslike span in die ITM-beker of Superrugby speel om in aanmerking vir die All Blacks te kan kom. Indien ’n speler in die buiteland speel, mag hy nie vir die All Blacks uitdraf nie. As gevolg van hierdie regulasie, wat ander vername rugbynasies nie het nie, bly die beste spelers vir enkele jare in Nieu-Seeland en hulle kondig dan hul uittrede uit die nasionale span aan, om aansluitend in die finansieel sterkste rugbyligas ter wêreld (die Engelse Premierskap of die Franse Top 14) te gaan speel.

Sien ook 
 Nieu-Seeland Krieket

Verwysings

Eksterne skakels 
  Nieu-Seeland Rugby se tuisblad

Rugby in Nieu-Seeland
Rugbybeheerliggaam
Wêreldrugby